ফের পোলবায় যুবতীর শ্লীলতাহানির অভিযোগ। বাধা পেয়ে লঙ্কার গুঁড়ো ছিটিয়ে অভিযুক্ত পালিয়ে যাওয়ার চেষ্টা করলেও তা সফল হয়নি। স্থানীয়েরা হাতেনাতে ধরে ফেলেন অভিযুক্তকে।
শুক্রবার সকালের এই ঘটনায় পুলিশের ভূমিকা নিয়ে প্রশ্ন তুলেছেন স্থানীয়েরা। কারণ, সাতদিন আগে এই পোলবায় সিংহীবাগানের বাসিন্দা জয়ন্তী সোরেনকে (১৯) অপহরণের চেষ্টা হয়েছিল। দুষ্কৃতীদের হাত থেকে মান বাঁচাতে গিয়ে গাড়ির চাকায় পিষ্ট হয়েছিলেন তিনি। এরপর এলাকায় বাড়ানো হয়েছিল পুলিশি টহল। এক সপ্তাহের মধ্যে ফের নিগৃহীত হলেন        এক মহিলা।
স্থানীয় সূত্রের খবর, এদিন সকালে সুগন্ধার দিল্লি রোডের পাশে একটি কারখানায় কাজে যোগ দিতে যাচ্ছিলেন দুই তরুণী। অভিযোগ, সেসময়ে এক তরুণীর হাত ধরে টানাটানি করে এক ব্যক্তি। তরুণী বাধা দিলে তাঁর মুখে লঙ্কার গুঁড়ো ছিটিয়ে পালিয়ে যাওয়ার চেষ্টা করে সে। তরুণীর চিৎকার শুনে বেরিয়ে আসেন ওই কারখানার এক ট্রাকচালক। অভিযুক্তকে ধরে ফেলেন তিনি। অভিযুক্তকে তুলে দেওয়া হয় পুলিশের হাতে।
পুলিশ জানিয়েছে, ধৃতের নাম বিশ্বজিৎ ধাড়া। ওই তরুণী পুলিশের কাছে অভিযোগ করেছেন, দীর্ঘদিন ধরেই তাঁকে উত্যক্ত করত বিশ্বজিৎ। বিভিন্ন কুপ্রস্তাবও দিত। পুলিশের অনুমান, কুপ্রস্তাবে রাজি না হওয়ায় এই কাণ্ড ঘটিয়েছে বিশ্বজিৎ। পোলবা থানায় অভিযোগ দায়ের করেছেন নিগৃহীতা। 
স্থানীয় বাসিন্দাদের অভিযোগ, প্রতিদিন বহু মহিলা বিভিন্ন এলাকা থেকে কাজের জন্য ওই এলাকায় আসেন। মহিলাদের উপর নিগ্রহের ঘটনা বাড়লেও সেভাবে সক্রিয় হচ্ছে না পুলিশ। এক স্থানীয় বাসিন্দা বলেন, ‘‘পুলিশ টহল দিচ্ছে কিন্তু কাউকে গ্রেফতার করতে পারছে না। মহিলাদের পক্ষে সম্মানের সঙ্গে কাজ করাটা অসুবিধাজনক হয়ে যাচ্ছে।’’ 
গত ২৪ জুন রাতে বাড়ি ফেরার সময়ে চলন্ত গাড়ির মধ্যে থেকে হাত ধরে টেনে তোলার চেষ্টা হয়েছিল জয়ন্তীকে। নিজেকে বাঁচাতে গিয়ে ধস্তাধস্তির সময় জয়ন্তী গাড়ির পিছনের চাকার সামনে পড়ে যান। জয়ন্তী পড়ে যেতেই ওড়নাটি গাড়ির সাইলেন্সার পাইপে জড়িয়ে যায়। ওই অবস্থায় প্রায় ১০০ মিটার রাস্তা জয়ন্তীকে টেনে নিয়ে যায় গাড়িটি। একসময় পিছনের চাকার তলায় পিষ্ট হন জয়ন্তী। তাঁকে হাসপাতালে নিয়ে যাওয়া হলে চিকিৎসকেরা মৃত বলে ঘোষণা করেন। ওই ঘটনায় পুলিশ গাড়ির চালককে গ্রেফতার করলেও খালাসি এখনও অধরা।